Articles
Sarlon: Jaka o hisaano!
Ibrahim El-Tayyib Bah, giɗo ɓamtaare meeɗen hootii.
Jaayndeyanke, dawroyanke, Ibraahiim El-Tayyib Bah faatike 18 kosre (yuniyuhu), 2011, to ñawndorde Choithram, nder Freetown. O faatorii duuɓi 50.
Tayyib (wano o lollirnoo non), wonnooɗo Hooreejo Sierra Leone Journalist Association (SLAJ) gila 2000 – 2004, faatike sabu bonere ɓooƴe (kidney failure), o sippirii e ndee nawnaare fotde duuɓi ɗiɗi. O wirnaama ñannde 19 korse e nder Freetown.
Tayyib okkii ko ɓuri heewude e nguurndam muuɗum fii jaayndeyankaagal, Hooreejo SLAJ fewndiiɗo on, Umar Foofana holliti ɗum e hoore suno mawngo. O ɓeydi wonde hay to tummbondiral duuɓiɗiɗiwal (biennial) ngal SLAJ sakkitii fiɓude nder Kenema, Tayyib, e hoore nawnaare makko nden fow, aruno tawtoraa e maggal, ɗum no seedintina haa to oo jaambaaro tiiɗnanii meccal mum ngal.
Tayyib laatinoke kadi dawroyanke; o meeɗii jogaade darnde Hoolaaɗo Yeeyno (Publicity Secretary) ka heerto (party) SLPP (Sierra Leone People’s Party), darnde nde o follii e mum rowani sabu eɓɓoore makko heɓtanagol sincude radiyoo makko heertiingo.
Tayyib juutii ñawndaande e dow balle heerto SLPP ngon, kam e laamu Sarlon ngun… non non haa e balle goɗɗe ɗe o heɓi immorde e njaatigiiɓe makko wonɓe e nder winndere nden.
E nder ɗii duuɓi ɗiɗi yawtuɗi o arii London laabi ɗuuɗɗi fii ñawndagol, ko e nder ɗum o winndi Peeral, o yewtidi e Peeral ko yowitii e gollidal, e ƴellitaare pinal men, e ɗemngal men, e leñol ngol nder Sarlon kam e winndere nden. O yewti kadi eɓɓoore maɓɓe fii wurtinde kala coftale ɗe FPU (Fullah Progressive Union) didunoo, no o jogindira leñol ngol nder e yaasi leydi ndin.
Ley ɗoo ko wooturu e ɓataaki makko ɗi o neldunoo e Peeral nder hitaande 2010.
Ɓatakuru Tayyib faade e Peeral (1 siilo (yunaayru), 2010):
Saajo tedduɗo,
Miɗo torano maa, an e yahdiraaɓe (colleagues) maa ɓen to Peeral hitaande jam e moƴƴere.
Wano kala fedde Fulɓe, mi tultaali hay saa’i fii etagol jannga ko yowitii e coftale Peeral e feddeeɓe mum ɓen, no mi waawira anndude no jaaɓondirten pehe e miijooji, golliden faade ɓamtaare e ƴellitaare pinal men, faggudu men, e renndo men.
Miɗo fuɗɗaade dogudu nder Sarlon min e musiɓɓe meeɗen tedduɓe fii wurtinde FPU Sierra Leone. Haa fewndo ɗoo maandeeji ɗin no rerɗina fota (sanne). Si Alla muuyii, ndun dogudu uuyay e mbaadi timmundi e lewru colite (febraa’iru) 2010. E ngon senngo, mi weltoray pehe e giiɗe, wallindiral, e gollidal immorde e ngoomu Peeral ngun.
Pellet saɗteendeeji ɗin no mawni, kadi hiɗi toowi.
Fewndo ɗoo miɗo UK (England) kono miɗo anniyii ruttagol Freetown e aaɓunde (tenen) aroore, nden en jokkitoto yewtere men fii ƴellitaare men nden.
Hiɗa waawi ndaarude ɗoo lowre FPU catal Georgia, yi’anaa hoore maa ko men waɗi fii waylugol nguurndam yimɓe men ɓen e kala Liyonaajo (Sierra Leonean).
Hiɗa waawi noddude lam ɗoo: 00447552813710.Hiwraango faade e maa e ɓen yahdiraaɓe maa kelɗuɓe.
Juulen mawuuri, yo Alla barkin on.
Wassalaam.
Ibrahim El-Tayyib Bah.
Nde o winndi nduu ɓatakuru, o anndaano adiiɗo ardaade FPU Georgia on, M. C. Bah, ko gooto e mawniraaɓe amen nder diiwal Kono, kadi o anndaano cukko hooreejo FPU Georgia fewndiiɗo on, Saydu Sow, ko sagataa mo mi janngidi… wurin o anndaano heewuɓe meeɗiino sifaade moƴƴe makko ɗe o waɗani leydi ndin kam e leñol ngol, teeŋtii non gollidal makko e FPU Georgia saanga kala ɓe neldi balle e nder Sarlon, gila e wallitaade ñawndorɗe ko yowitii e lekkeele haa e darnugol janngirɗe.
Ɓaawo non men yewtii e talifon, mi jantii non annduɓe mo, ɓe mi anndi, weltaare ɓeydii, wonti yumeende hakkunde mawniraawo e miñiraawo muuɗum. Eh kotoo, mi meeɗii anndude ma, mi meeɗaali yi’ude ma, kono mi neeɓay annditude ma, janngude ɓataaki maa, mi neeɓay woyude ma, sabu moƴƴe maa.
Yo Alla hinno ma yaafo ma yo kotoo Tayibb, yo Alla naadoye njarnere makko toowunde. Peeral e feddeeɓe muuɗum hino torano maa Alla ngam kala ko golluno-ɗaa e nder nguurndam maa laatano maa barjaari; yo Alla Jooma jippin yurmeende makko e maaɗa, yo juuɗe moƴƴuɗe jaɓɓo ma. Aamiin.
Kɗl: Saajo Bah, Nederland.
www.peeral.com
cat_Latn bam_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn swh_Latn taq_Latn fuv_Latn fuv_Latn fuv_Latn bam_Latn wol_Latn